1Mɛgi, Pilate haa nu nde, ɛ azuri Jésus nɛ zambala. 2Hapata, hio wan-bibulo pana ma ndutu wan nɛ yak ngombia a ha zu Jésus. Nɛ mbwa aa ma gbɛ gbambusa pɛ wan-bibulo ha tɛ wa. 3Mbwa tiko tɛ hapɛtɛ wa nɛ mbwa tɔa: «Wolmɔe, kongapora pɛ hio zuife!» Nɛ mbwa angara mɛla li wa. 4Nɛ Pilate gboa fin nɛ ha pɛ hio giliwi. A tɔa ha mbwa: «Ɛnɛ ze, mi beku wɛnɛ tɛnɛ ha ɛnɛ hakɛ ha dɛl hazu osi ha ɛnɛ nde, mi tɛ kpa ma gdangamɔ pɛa ka lɛma nɛ kita fio ndang na.» 5Nɛ Jésus gboa. A dungɔ nɛ ndutu wan mɔ yak ngombia ha zu wa, nɛ gbɛ gbambusa ha tɛ wa. Pilate tɔa ha mbwa: «Ɛnɛ zɔk, wi kɛ ga.» 6Ka hio gasa wan-hasadaka nɛ hio nasara zɔka mɛgi, mbwa gdɔra: «Ngba wɛnɛ ha getakate! Ngba wɛnɛ ha getakate!» Pilate tɔa ha mbwa: «Ɛnɛ ku wɛnɛ nɛ tɛ ɛnɛ, nɛ nɛ ngba ha getakate. Hazu pɔm, mi tɛ kpa ma gdangamɔ pɛa ka lɛma nɛ kita fio na.» 7Mɛgi, hio zuife kiforo wen ha wɛnɛ: «Mbonga pɛ ɔ tɔa nde, a lɛma nɛ fio, hazu a tɔa nde, wɛnɛ nɛ̂ Bewei pɛ Sɔ.» 8Nɛ ka Pilate zea mɛgi, ke baa wɛnɛ pen mɔ sɔngsi. 9A lea fin twa, nɛ a ana Jésus: «Mɛ guotɛ ha nge bhandi tɛnɛ ge?» Ma, Jésus tɛ kifiri ma wen ha wɛnɛ ndang na. 10Mɛgi, Pilate ana wɛnɛ: «Mɛ kafi tɔa wen ha mi, hazu ge? Mɛ ing nde, mi nɛ ziomɔ mɛ ha nu nde, ɛ adaksi kɔ ha tɛ mɛ, mana nde, ɛ angba mɛ ha getakate, na nde?» 11Jésus kiforo wen ha wɛnɛ: «Mɛ bo nɛ ziomɔ ha zu mi na, ka Sɔ tɛ ha yo ha mɛ na. Hazu ɛngi, wi kɛ ka gdea mi ha kɔ mɛ, gdangamɔ pɛa pena pɛ mɛ.» 12Hazu wen ɛngi, Pilate kio wal mɛ daksi kɔ ha tɛ Jésus. Ma, hio wan-le zuife gdɔra: «Ka mɛ daksa kɔ ha tɛ wa, ki mɛ bo fin nɛ̂ dan mɛ kongapora Sezar na. Hazu wi fɛt ka ba tɛ wa tuka kongapora, a tɛ bo ha sungoro nɛ kongapora Sezar.» 13Ka Pilate zea wen ɛngɛ, a haa nu nde, ɛ aba Jésus gbo nɛ ha dɛl. Nɛ Pilate dungɔnu ha zu solo gɔn kita ha bhandi ka ɛ sa nde, dɛl tɛlɛfɛn ta. Ɛ sa ling bhandi ɛngi nɛ nu Hebro nde, Gabata. 14Yo nɛ̂ gangli yenga Pake. Nɛ ka swe tɛ bo ha sila zu, Pilate tɔa ha hio zuife: «Ɛnɛ zɔk, kongapora pɛ ɛnɛ ga!» 15Nɛ mbwa gdɔra gbɔ ɔ: «Gbɛ wɛnɛ gbɛ! Gbɛ wɛnɛ gbɛ! Mɛ ngba wɛnɛ ha getakate!» Pilate tɔa ha mbwa: «Ɛnɛ ngoy nde, mi angba kongapora pɛ ɛnɛ ha getakate?» Hio gasa wan-hasadaka tɔa: «Ɔ bo nɛ ma mbing kongapora na, kanɛ kongapora Sezar sɔna.» 16Mɛgi, Pilate gdea Jésus ha ko mbwa nde, ɛ angba wɛnɛ ha getakate. Hio wan-bibulo kuo Jésus pen nɛ. 17Jésus guo getakate pɛa gbonɛ, nɛ wɛnɛ hɔa ha bhandi ka ɛ sa nde, «bhandi gbala zu wi.» Ɛ sa ling bhandi ɛngi nɛ nu Hebro nde, Golgota. 18Haki mbwa ngbaa Jésus ha getakate. Mbwa ngbaa fin hio ma wi bwa ha getakate pɛ mbwa hapɛtɛ wa, ma, pɛ Jésus ha binsila. 19Pilate haa nu nde, ɛ agde ma papote ha ngɔn ha zu getakate pɛ Jésus. Ɛ ngɛraka ha zua nde: «Jésus wi mɔ Nazaret, kongapora pɛ hio zuife.» 20Hio wi nɛdɔka tɔla papote ɛngɛ, hazu bhandi ka ɛ ngbaa Jésus ang, dungɔ sanga-sanga hapɛtɛ Jérusalem. Nɛ ɛ ngɛraka papote ɛngɛ nɛ nu Hebro, nɛ nu laten, nɛ nu greke fin. 21Mɛgi, hio gasa wan-hasadaka pɛ hio zuife tɔa ha Pilate: «Ka mɛ angɛriki ha papote ɛngɛ nde, kongapora pɛ hio zuife, na. Ma, mɛ ngɛriki nde, wi kɛ tɔa nde, wɛnɛ nɛ̂ kongapora pɛ hio zuife.» 22Pilate kiforo wen: «Mɔ ka mi ngɛraka, mi ngɛraka.» 23Ka hio wan-bibulo ngbaa Jésus kari, mbwa kuo hio latɛ pɛa kapini ha soko mbwa nar. Ma, gasa la mɔ sia bo nɛ bhandi gbara na. Yo dungɔ kanɛ dilbhinding, angiri ha ngɔn gbo ha nu. 24Mɛgi, mbwa tɔa ha soko may: «Ɔ gba soko gasa la ɛngɛ na. Ma, ɔ de yo nɛ mbela hazu zɔk wi ka beku yo.» Mɔ hɔa mɛgi hazu lɛmsiri nɛ wen ɛngɛ ha zang takarata pɛ Sɔ: «Mbwa kapana hio latɛ pɔm ha soko may, nɛ mbwa kuo gasa la pɔm de nɛ mbela.» Ɛngi nɛ̂ mɔ ka hio wan-bibulo dea. 25Marie nana mɛ Jésus, nɛ Marie ko pɛ Klopas, nɛ Marie Magdala, mbwa dungɔ ha yola hapɛtɛ getakate pɛ Jésus. 26Jésus zɔka nana wa hinɛ wan-yambimɔ ka wɛnɛ ngoya pentɛ. A tɔa ha nana wa: «Nana mi, mɛ zɔk, bem pɛ mɛ ga!» 27A tɔa fin ha wan-yambimɔ ɛngɛ: «Mɛ zɔk, nana mɛ ga!» Ha ndangtɛ swe ɛngi, wan-yambimɔ ɛngɛ kuo nana mɛ Jésus ha twa pɛa. 28Hapata, Jésus ingɔ nde, a karsa tom pɛa ha nzan kari. Ma, hazu lɛmsiri nɛ wen fɛt ha zang takarata pɛ Sɔ, a tɔa: «Wɔ li ha dea mi.» 29Ma kpana ka dona nɛ kpaya dɔkɔ dungɔ haki. Hio wan-bibulo kuo nzambu pi ha li dɔkɔ ɛngɛ. Mbwa hɛla yo ha ma ndɔng te sisongo, yafifi yo gde ha nu Jésus ha ngɔn. 30Nɛ ka Jésus zɔbha yo kari, a tɔa: «Mɔ fɛt lɛma!» Hapata, a gɛsa zu wa, nɛ a fea. 31Yo dungɔ nɛ̂ gangli swe ɔmtɛ. Hio wan-le zuife ngoy nde, wɔl wi adung ha getakate ha swe ɔmtɛ na, hazu swe ɔmtɛ ɛngɛ nɛ̂ gasa yenga. Mɛgi, mbwa ana ha Pilate nde, ɛ agbin bele hio wi ha getakate ka mbwa afe nɛhasa nde, ɛ azilsi mbwa yunɛ. 32Mɛgi, hio wan-bibulo nɛa nɛ gbin bele wi ndɔng bwa ka ɛ ngbaa ha getakate hapɛtɛ Jésus. 33Nɛ ka mbwa tiko nɛ hapɛtɛ Jésus, mbwa kpaa nde, a fea kari. Yo nɛ̂ ɛngi, ka mbwa tɛ gbin hio bele wa na. 34Ma, ma wan-bibulo ndang baa sɛ tok nɛ mbanzi Jésus. Nɛhasa, tɔk nɛ li sɛa. 35Wan-yambimɔ ɛngɛ, ka zɔka mɔ ɛngɛ nɛ tɛ li wa, kɛa wena nde, yo nɛ̂ tɛwen. Wɛnɛ ingɔ nde, a tɔa tɛwen tuka nde, ɛnɛ fin amɛkiri yo. 36Hazu mɔ hɔa mɛgi tuka nde, wen ɛngɛ ha takarata pɛ Sɔ alɛmsiri tɛ: «Ɛ lɛm gbin ma gbala tɛ wa ndang na.» 37Nɛ ma mbing wen ha takarata pɛ Sɔ tɔa: «Mbwa bezɔk wi kɛ ka mbwa batok tɛ wa.» 38Joseph wi mɔ le Arimate dungɔ nɛ̂ ma wan-yambimɔ pɛ Jésus nɛ wuso, hazu wɛnɛ ha yuo ke hio wan-le zuife. Hapata fio pɛ Jésus, a nɛa nɛ ani Pilate nde, ka wɛnɛ azilsi wɔl Jésus. Pilate mɛkara. Mɛgi, Joseph nɛa nɛ zilsi wɔl Jésus, nɛ wɛnɛ guo yo pen nɛ. 39Nikodeme ka banɛ se nɛ zɛ nɛ zɔk Jésus, tɛa fin nɛ ma kulo pɛlmɔ, ka ɛ dea nɛ Mire nɛ aloes. Zio kulo pɛlmɔ ɛngɛ lɛma kilo bhukɔa tar. 40Joseph hinɛ Nikodeme baa wɔl Jésus. Mbwa luo yo nɛ pɛl la, nɛ mbwa pɛla kulo pɛlmɔ ɛngɛ ha tɛ wa, lɛm nɛ ndɔki gunɔ wi pɛ hio zuife. 41Ma fɔ dungɔ sanga-sanga nɛ bhandi ka ɛ ngbaa Jésus ang. Nɛ ha zang fɔ ɛngɛ, ma mbombe zupisi dungɔ ang, ka ɛ tɛ gde ka wɔl wi ang sɔngsi na. 42Hazu yo nɛ̂ gangli swe ɔmtɛ, nɛ zupisia dungɔ sanga, mbwa gdea wɔl Jésus ha zanga.